Presidensiële inhuldiging: Regering swyg oor kostesCollins Chabane tydens die perskonferensie in Pretoria. Foto: GCIS Collins Chabane, die minister van die presidensie, wou Donderdag nie die kostes van president Jacob Zuma se inhuldiging op 24 Mei bekend maak nie, maar het gesê dit sal goedkoper wees as die geleentheid vyf jaar gelede, toe Zuma vir die eerste keer ingesweer is. Chabane het tydens ŉ perskonferensie in Pretoria gesê minder geld sal spandeer word as in 2009 weens “besparingsmaatreëls wat deur die kabinet geïmplementeer is”. Die inhuldiging in 2009 het belastingbetalers R75 miljoen uit die sak gejaag. Sy verklaring weerspreek mediaberigte van vroeër vanjaar wat gebaseer is op ‘n parlementêre antwoord deur Pravin Gordhan, minister van finansies. Gordhan het gesê dat R120 miljoen, oor verskeie staatsdepartemente, vir die geleentheid opsy gesit is. Gordhan het in ŉ antwoord, in reaksie op ŉ vraag van die Demokratiese Alliansie (DA), gesê dat die beplande koste meer gaan wees as in 2009, omdat meer buitelandse afgevaardigdes genooi gaan word. Die departement van internasionale betrekkinge en samewerking se begroting maak voorsiening vir 40 afgevaardigdes, wat dubbel die aantal persone is wat vyf jaar gelede in Pretoria gehuisves is. Chabane het nie bekend gemaak hoeveel staatshoofde na die plegtigheid genooi is nie. Hul name sal eers volgende week bekend gemaak word sodra hulle op die uitnodigings reageer het. Hy het bevestig dat alle voormalige Suid-Afrikaanse presidente genooi is, en bygevoeg dat hy hoop hulle sal wel die geleentheid bywoon. Die regering verwag dat tienduisende mense die geleentheid sal bywoon, waarvan 4 500 in die Nelson Mandela-amfiteater by die Uniegebou geakkommodeer sal word. Chabane het gesê Zuma sal die nuwe kabinet binne twee dae bekend maak nadat hy ingesweer is. – SAPA